Els Reis d’Orient arriben a Sagunt
02 de gener 2018

Un any més els Reis d’Orient visitaran Sagunt. Serà, com ja és tradició, divendres 5 de gener quan ses Majestats Reials desembarquen en el port marítim sobre les 11 hores i recórreguen les principals vies dels dos nuclis durant la vesprada. Totes estes activitats estan organitzades com cada any per la delegació de Joventut.

Ses Majestats Reals arribaran al port marítim a les 11 hores en un acte que comptarà amb la presència de grups d'animació i se servirà xocolate calent i fartons. L'accés al moll serà per als vianants, per la qual cosa es recomana que qui assistisca aparque els vehicles fóra del recinte, per la zona de l'Albereda o dels cines Alucine.

A la vesprada, els Reis d’Orient recorreran les principals vies dels dos nuclis de la ciutat en la tradicional Cavalcada de Reis. A partir de les 17 hores, Ses Majestats Reials eixiran de l'avinguda 9 d’Octubre, en el Port de Sagunt, i arribaran fins a la Tinència d'Alcaldia pel carrer Treball, i posteriorment, a partir de les 19 hores, partiran del carrer Almenara, en el nucli històric, en direcció a l'Ajuntament passant per la plaça Blasco Ibáñez i el Camí Reial. Al final de cada recorregut, l'alcalde de Sagunt, Quico Fernández, rebrà els tres Reis d’Orient. Les carrosses que formaran les comitives repartiran un total de 12.000 bosses de cuquets, 3.200 kg de caramels, 1.800 bosses de gominoles i 3.400 peces d'altres llepolies entre els dos recorreguts.

Enguany la temàtica triada per a la cavalcada és _Una cavalcada de pel·lícula_ en la qual participaran 40 comparses, entre falles, clubs esportius, entitats benèfiques i cases regionals.

 ![](/media/wifj0o02/99_c_cartel.jpg)

**Miguel Ángel Pardo, autor del cartell de la Cavalcada**

La imatge triada per a anunciar la Cavalcada de Reis de Sagunt és obra de l'alumne de l'IES Clot del Moro, Miguel Ángel Pardo. El cartell de l'esdeveniment s'ha triat a través del concurs realitzat en l'institut de Sagunt en el qual ha participat l'alumnat de 2º curs del Batxillerat Artístic. Els 25 alumnes del curs van realitzar un exercici pràctic que s'emmarca en la programació de l'assignatura de Disseny i el professorat va exercir de jurat. El premi per al guanyador és un xec regal de 100 euros. Els altres finalistes del concurs han sigut Luo Qi i Bilal Hmaimou.

*   [](http://www.facebook.com/sharer.php?u=https://aytosagunto.es/va/actualitat/els-reis-d-orient-arriben-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/els-reis-d-orient-arriben-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-reis-d-orient-arriben-a-sagunt/ "Linked In")
*   [](mailto:?body=https://aytosagunto.es/va/actualitat/els-reis-d-orient-arriben-a-sagunt/)